২০১৭ সালের ২৫ আগস্ট রাখাইনের কয়েকটি নিরাপত্তা চৌকিতে হামলার পর পূর্ব-পরিকল্পিত ও কাঠামোবদ্ধ সহিংসতা জোরালো করে মিয়ানমারের সেনাবাহিনী। সন্ত্রাসবিরোধী শুদ্ধি অভিযানের নামে শুরু হয় নিধনযজ্ঞ। হত্যা-ধর্ষণসহ বিভিন্ন ধারার মানবতাবিরোধী অপরাধ সংঘটিত হতে থাকে ধারাবাহিকভাবে। এমন বাস্তবতায় নিধনযজ্ঞের বলি হয়ে রাখাইন ছেড়ে বাংলাদেশে পালিয়ে আসতে বাধ্য হয় প্রায় সাড়ে সাত লাখ রোহিঙ্গা। আগে থেকে উপস্থিত রোহিঙ্গাদের নিয়ে বাংলাদেশে আশ্রয় নেওয়া রোহিঙ্গাদের সংখ্যা দাঁড়ায় প্রায় দশ লাখে। এসব রোহিঙ্গা বাংলাদেশের বিভিন্ন আশ্রয় শিবিরে বসবাস করছে। জাতিসংঘের সাম্প্রতিক এক তদন্ত প্রতিবেদনে অভিযোগ করা হয়, মিয়ানমারের সামরিক বাহিনীর মধ্যে ‘গণহত্যার অভিপ্রায়’ ছিল। এছাড়া দেশটির সামরিক বাহিনীর প্রধান ও এই পাঁচ জেনারেলের বিরুদ্ধে আন্তর্জাতিক আইনে মামলার সুপারিশও করা হয় ওই প্রতিবেদনে। এর আগে যুক্তরাষ্ট্র ও ইউরোপীয় ইউনিয়ন মিয়ানমারের কয়েকজন সেনা কর্মকর্তা ও সেনা বিগ্রেডের বিরুদ্ধে নিষেধাজ্ঞা জারি করেছে। এবার নিষেধাজ্ঞা আরোপকারী দেশের তালিকায় যুক্ত হলো অস্ট্রেলিয়া।